Yevgeniy Rozanov. Yevgeniy Grigorevich Rozanov (1925—2006) — sovet, rus me’mori, grafik rassomi, haykaltarosh, pedagog, jamoat arbobi. SSSR xalq arxitektori (1983). Ikki marta SSSR Davlat mukofoti (1975, 1980) va ikki marta Oʻzbekiston SSR Davlat mukofoti (1970, 1981) laureati sanaladi. Tarjimai hol. Yevgeniy Rozanov 1925-yil 8-noyabrda Moskva shahrida tugʻilgan. U 1945—1951-yillarda Moskva arxitektura institutida (arxitektor-oʻqituvchilari – V.F.Krinskiy, G.A.Zaxarov, Z.S.Chernishevalar qoʻlida) tahsil oladi. Rozanov institutni tamomlagach, 1951—1956-yillarda I.V.Joltovskiyning arxitektura ustaxonasida ishlaydi. 1951-yilda Novodevich qabristonida akademik A.V.Shusev haykali loyihasi boʻyicha Butunittifoq tanlovida birinchi mukofotni qoʻlga kiritadi, 1956-yilda unga atab yodgorlik oʻrnatiladi. U 1956-1964 yillarda Moskva loyiha tashkilotlarida, 1964-1985 yillarda Moskvadagi B.S.Mezensev nomidagi hashamatli binolar va sport inshootlarini eksperimental loyihalash markaziy ilmiy tadqiqot institutida loyihaning bosh me’mori, arxitektura ustaxonasi rahbari, Markaziy ilmiy-tadqiqot instituti (MITI) direktori sifatida faoliyat olib boradi. Yevgeniy 1985—1993-yillarda — SSSR Davlat qurilish va arxitektura qoʻmitasi raisining birinchi oʻrinbosari, SSSR Davlat qurilish va arxitektura qoʻmitasi raisi, Rossiya Federasiyasi Davlat arxitektura va shaharsozlik qoʻmitasi raisi boʻladi. Shuningdek, u Moskva arxitektura institutida talabalarga saboq beradi. 1980-yilda haykaltarosh va grafik rassom sifatida tanilgan Rozanoving asarlari Arxitektura muzeyida, 1984-yilda Limada (Peru), 1995-yilda Rossiya Badiiy akademiyasida, 1996-yilda Kiyevda shaxsiy koʻrgazmalarda namoyish etilgan. „SSSR arxitekturasi“ jurnalida arxitektura va shaharsozlik muammolariga bagʻishlangan maqolalar muallifi hamdir. Bundan tashqari, u SSSR Badiiy akademiyasining muxbir a’zosi (1979), SSR BAning haqiqiy a’zosi (1983), SSSR BA arxitektura boʻlimi akademik-kotibi (1988—2002), Badiiy akademiya vise-prezidenti. SSSR (1997—2006). Rossiya arxitektura akademiyasining haqiqiy a’zosi (1992). Xalqaro arxitektura akademiyasining prezidenti (Moskvadagi MXAA boʻlimi —1992). Fransiya arxitektura akademiyasining a’zosi (1998). SSSR arxitektorlar uyushmasi a’zosi (1959-yildan), SSSR arxitektorlar uyushmasi boshqaruvi kotibi (1987—1991-yillarda) lavozimlarida xizmat qiladi. U 2006-yil 31-oktyabrda (boshqa manbalarda yozilishicha — 30-avgust), Moskvada vafot etadi. Taniqli me’mor Yevgeniy Rozanov Novodevich qabristoniga dafn etiladi.